মাথার জটায় জ্যান্ত পায়রা! ৯ বছরের অদ্ভুত তপস্যা, কে এই সন্ন্যাসী?

ওয়েব ডেস্ক: চলছে মহাকুম্ভ মেলা (Mahakumbh 2025)। প্রয়াগরাজে (Prayagraj) কোটি কোটি সাধু-সন্ত ও পুণ্যার্থীরা ভিড় জমিয়েছেন। প্রতিবারের মতো এবারের কুম্ভেও নজরে এসেছেন বেশ কিছু আশ্চর্য সন্ন্যাসী। ‘আইআইটি বাবা’ থেকে শুরু করে ‘চাবি ওয়ালা বাবা’, ‘ছোটু বাবা’ থেকে ‘আনাজি বাবা’ ভক্তদের কৌতূহলের কারণ হয়ে দাঁড়িয়েছেন সকলেই। আর এবার মহাকুম্ভের নতুন আকর্ষণ ‘কবুতর বাবা’ (Kabootar Baba) বা ‘পায়রা বাবা’। সর্বক্ষণ মাথায় একটি পায়রা নিয়ে থাকেন এই সন্ন্যাসী (Monk)। কিন্তু কেন? চলুন এই ‘অদ্ভুত’ বাবা সম্পর্কে এবার জেনে নেওয়া যাক।

জানা গিয়েছে, মহাকুম্ভের এই ‘কবুতর বাবা’র আসল নাম মহন্ত রাজপুরীজি মহারাজ। তাঁর মাথায় রয়েছে আস্ত এক জটা। সেই জটার মধ্যে রয়েছে একটি সাদা রংয়ের পায়রা। বিগত ন’বছর ধরে এই সন্ন্যাসীর মাথায় ওই পায়রাটি বসবাস করছে বলে দাবি করেছেন তিনি নিজেই। তিনি জানান, সাদা পায়রা শান্তির প্রতীক। তাই শান্তির প্রতীককে তিনি নিজের মস্তকে ধারণ করেছেন বলে জানান ‘কবুতর বাবা’।

আরও পড়ুন: আইআইটি পাশ থেকে ধর্মের পথ, জেনে নিন বৃত্তান্ত

সম্প্রতি, মাথায় পায়রা থাকা অবস্থায় এই সন্ন্যাসীর বেশ কিছু ছবি ভাইরাল হয়েছে সামাজিক মাধ্যমে। এইসব ছবিতে ‘কবুতর বাবা’কে কখনও বসে থাকতে দেখা যাচ্ছে, কখনও আবার তাঁকে দেখা যাছে হেঁটে বেড়াতে। কিন্তু তাঁর মাথায় থাকা পায়রাটি এমনভাবে বসে রয়েছে জটার উপর, যেন সেটি গাছে ডালে নিজের বাসায় বসে রয়েছে। তাই এই ‘কবুতর বাবা’র কর্মকাণ্ড অবাক করেছে সবাইকেই।

कबूतर वाले बाबा ? pic.twitter.com/DNbVOdDotr

— Sanjai Srivastava (@SanjaiS41453342) January 11, 2025

প্রসঙ্গত, এবারের কুম্ভমেলায় নজরে এসেছেন বেশ কিছু সন্ন্যাসী। তাঁদের মধ্যে সবথেকে বেশি জনপ্রিয় হয়েছেন ‘আইআইটি বাবা’। জানা গিয়েছে, তিনি আইআইটি মুম্বই থেকে ইঞ্জিনিয়ারিং পাশ করার পর আবার ডিজাইনিংয়ে মাস্টার্সও করেন। কিন্তু সফল জীবন ছেড়ে তিনি বেছে নেন আধ্যাত্মিকতার পথ। সেই পথ ধরেই আজ গেরুয়া পোশাকে তিনি পৌঁছে গিয়েছেন মহাকুম্ভের মহামিলনস্থলে।